Verešová, Anna, poslankyňa NR SR (2017-05-17):
Ďakujem za slovo, vážený pán podpredseda. Vážení kolegovia a kolegyne, už len kratučko zhrniem náš legislatívny návrh, s ktorým sme prišli do parlamentu. Myslíte si, že ľudia ktorí robia v sobotu, v nedeľu a v noci, dostávajú, majú garantované zo Zákonníka práce príplatky, finančné zvýhodnenie? Myslíte si, že títo ľudia prijímajú prácu, zamestnanie práve preto, že si zvýšia svoju čistú mzdu, a preto si povedia v určitej chvíli svojho života, že, dobre, prijmem aj prácu v noci, prijmem aj prácu počas víkendov, aby som si prilepšil, pretože teraz naša rodina potrebuje? Myslíte si, že tieto príplatky im garantuje Zákonník práce, dnešný? Nie. Príplatky za prácu počas soboty a nedele nie sú vôbec v Zákonníku práce a finančné zvýhodnenie za prácu v noci je vo výške 20 % z minimálne mzdy. Zákonník práce ešte pozná dve finančné zvýhodnenia. Jednu za prácu nadčas a ešte za prácu za sviatok. A obidva tieto príplatky garantuje Zákonník práce, že sa vypočítavajú z priemernej mzdy, iba finančné zvýhodnenie za prácu v noci sa počíta z minimálnej mzdy. My však vieme, že práca v noci, prácu v noci zamestnanec vykonáva rôznu, jedna je menej náročná fyzicky, psychicky, druhá je veľmi náročná fyzicky, psychicky. Viete, koľko dostávajú teraz za hodinu práce v noci príplatok ľudia, ktorí pracujú v noci? Päťdesiat centov za hodinu. To znamená, že keď mi príde ráno manžel z práce, pracoval celú noc, tak zarobil osem hodín krát päťdesiat centov štyri eura navyše. Celý deň nie je schopný žiadneho rodinného ani spoločenského života. Má poruchy spánku, pretože títo ľudia pracujú aj tri, štyri a päť nočných za sebou. Zdravotné poruchy a zdravotné problémy sú, jednoducho nikto ich nespochybňuje. A ako som aj pripomenula, uvedomme si, že naozaj to vplýva na celú rodinu. Celá rodina funguje podľa toho, po akých smenách je otec či mama. Ak je po nočných, tak skutočne aj dva, tri dni nie sú schopní niečo si plánovať, ísť na výlety, robiť nejaký relax, pretože sa dobieha, dobieha tento zamestnanec, tento človek, člen rodiny to čo zameškal, lebo nespal v noci. Takže my prichádzame s legislatívnym návrhom, aby sa aspoň spravodlivo nejak vyrovnal výpočet finančného zvýhodnenia za inú prácu, ako je práca cez deň, za prácu v noci, aby sa teda výpočet príplatku vykonával z priemernej mzdy toho zamestnanca. Je to spravodlivé a nediskriminačné. Ešte určite chcem aj ja povedať, že sa teším, že moja práca, naša práca v opozičných laviciach má naozaj zmysel. A to taký, že prinášame témy ľudí, občanov, témy, ktoré ich trápia, ktoré ich pália, ktoré nám hovoria na uliciach, doma, keď sa s nimi stretávame. Jedna z nich bola práve aj tento príplatok za prácu v noci. Naša práca v opozícii má zmysle, pretože vidíme, že vláda sa inšpiruje a 1. mája premiér prišiel teda s tým balíčkom legislatívnych zmien, ktoré sme v podstate od novembra minulého roku prinášali do tohto pléna my, poslanci hnutia Obyčajní ľudia, nezávislé osobnosti. Prekvapilo ma, že často nám je vyčitované, že my si tu populisticky predkladáme návrhy, ktoré nemáme vyrokované v tripartite. Vidím, že ani pán premiér 1. mája vôbec nemal žiadne rokovanie s tripartitou, konajú sa až teraz, takže prečo nie hneď, prečo až o mesiac, prečo až o tri mesiace, by mali naši ľudia, občania Slovenskej republiky, ktorí pracujú v noci, dostať vyšší príplatok? Tak isto už aj za prácu v sobotu a v nedeľu mohli v podstate dostávať vyššie príplatky už, keby boli vládni, poslanci vládnej koalície prijali náš návrh zákona na minulej schôdzi o príplatkoch za prácu počas víkendu. A tak som teda presvedčená, že dnešné hlasovanie o jedenástej dopadne veľmi pozitívne a za tento jednoduchý zákon, ktorý je spravodlivý, nediskriminuje a rovnako odmeňuje za prácu všetkých, budú hlasovať aj poslanci vládnej koalície. Týmto ich o to prosím, žiadam, vyzývam. Ďakujem vám.